Анэдэлъхубзэм лъэпкъыр зэрегъэубыдыж
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин иджыблагъэ яIущIащ Тыркум къикIа адыгэ гупым и пашэхэм. Ахэр тепсэлъыхьащ анэдэлъхубзэр хъумэным, джыным, бзэр и лъабжьэу лъэпкъыр зэрыгъэубыдыжыным.
Илъэсибл лъандэрэ зэкIэлъыкIуэу Къэбэрдей-Балъкъэрым зыгъэпсэхуакIуэ къокIуэ адыгэхэр нэхъ зэрыIыгъыу щыпсэу къэралхэм ящыщ ди лъэпкъэгъухэм я сабийхэр. А зэманым къриубыдэу я адэжь щIыналъэр зрагъэцIыхуащ Иорданием, Сирием, Тыркум щыщ ди лъэпкъэгъу ныбжьыщIэхэм. Мы Iуэхур нэхъыбэу къыщIыдахар нэгъуэщI къэралхэм къикI сабийхэм анэдэлъхубзэр ирагъэджын папщIэщ.
Иджыпсту республикэм щохьэщIэ Тыркум къикIа адыгэ сабийхэр. Ахэр зрагъэцIыхун папщIэ Къэбэрдей-Балъкъэрым къэкIуащ Осетие Ищхъэрэ-Аланием хыхьэ Мэздэгу районым, Ставрополь крайм хыхьэ Серноводскэ районым щыщ адыгэ сабийхэри. А псори Налшык щызэхуашэсащ 2012 — 2015 гъэхэм нэгъуэщI къэралхэм щыпсэу ди лъэпкъэгъухэм дазэрыпыщIар егъэфIэкIуэным, зи хэкум къэзыгъэзэжахэр гъащIэм хэгъэзэгъэжыным теухуауэ КъБР-м и Правительствэм къищта унафэм ипкъ иткIэ.
ЦIыкIухэм адыгэбзэр махуэ къэс ирагъэдж. Ар сэбэп мэхъу дэнэ щIыпIи щыпсэу зэлъэпкъэгъу сабийхэр зэгурыIуэнымкIэ.
— Налшык зэрыщыIа зэманым къриубыдэу ди сабийхэм куэд зрагъэщIащ. Ахэр Къэбэрдей-Балъкъэрым и щIыпIэ нэхъ дахэ дыдэхэм — Шэджэм псыкъелъэхэм, Гуэл щхъуантIэхэм, Iуащхьэмахуэ лъапэ щыIащ. Я адэжь хэкум зэрызыщагъэпсэхуар абыхэм зэи ягу икIыжынукъым. Сабийхэм я нэхъыбэм иджыпсту щыщIэдзауэ жаIэ илъэс къакIуи республикэм зыщагъэпсэхуну зэрыщIэхъуэпсыр, — къыхигъэщхьэхукIащ Тхьэкъуахъуэ Дамир.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къуэдзэ Гергоков Жамболэт къыхилъхьащ ди лъэпкъэгъу сабийхэм Къэбэрдей-Балъкъэрым зэрызыщагъэпсэху программэм и Iыхьэ щхьэхуэхэр зэрахъуэкIыну. Псалъэм папщIэ, Налшык и санаторэхэм зыщегъэгъэпсэхуным, бзэр егъэджыным къыдэкIуэу, ахэр унагъуэ щхьэхуэхэми щагъэхьэщIэмэ, езым я ныбжь итхэр зрагъэцIыхумэ, зэран хъуну къыщIэкIынкъым. Ар бзэр зэгъэщIэнымкIи къадэIэпыкъунущ, иджырей адыгэ унагъуэхэм илъ хабзэмрэ псэукIэмри нэрылъагъу ящищIынущ.
ЗэIущIэм апхуэдэу къыщаIэтащ интернетым и Iэмалхэр къагъэсэбэпурэ, нэгъуэщI къэралхэм щыпсэу адыгэхэм я бынхэм анэдэлъхубзэр ирагъащIэ зэрыхъуну щIыкIэр.
— Къэбэрдей-Балъкъэрым и унафэщIхэр сытым дежи дэIэпыкъуэгъу хъунущ Урысей Федерацэм и щIыбкIэ щыпсэу ди лъэпкъэгъухэм дазэрыпыщIам зегъэубгъунымкIэ, ар гъэбыдэнымкIэ. Дэ псоми адыгэ щэнхабзэр ди зэхуэдэ хъугъуэфIыгъуэщ. Абы къыхэкIыу зыщыдгъэгъупщэ хъунукъым лъэпкъыр хъумэным и лъабжьэр бзэр арауэ зэрыщытыр, — жиIащ Къумахуэ Мухьэдин зэIущIэм и кIэухым.
Пщыгъуэш Асият,
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ,
дин зэгухьэныгъэхэмкIэ и министерствэм и пресс-IуэхущIапIэм и унафэщI.
